Petrus Augustus de Génestet

Petrus Augustus de Génestet (Amsterdam, 21 novimber 1829 – Rozendaal, 2 july 1861) wie in Nederlânsk dichter en teolooch.

Libben
Petrus Augustus de Génestet ferlear syn âlden doe't er noch jong wie. Hy waard opnaam yn de hûshâlding fa syn omke en fâd, de skilder Jan Adam Kruseman. Oan it Amsterdamske Ateneum en it Seminarium fan de Remonstrantske Bruorskip waard er ta predikant foarme. Yn maart 1852 waard er dûmny te Moordrecht en yn desimber fan itselde jier yn Delft, de stêd dêr't no noch de nei him neamde Genestettsjerke stiet. Yn 1852 troude er ek mei Henriette Bienfait. Se krigen twa bern.

Yn 1859 stoaren syn frou en ien fan de bern oan TBC en moast er fanwege syn minne sûnens it amt fan predikant dellizze. Hy festige him doe yn Amsterdam, mar brocht de simmers meast troch yn Bloemendaal. Al twa jier letter, yn1861, stoar hy ek oan de gefolgen fan TBC yn Rozendaal. 

Bernard ter Haar dichte nei syn dea de rousang "Op het Kerkhof te Roozendaal". Ter Haar waard dêr letter ek begroeven, lykas Willem Hofdijk. Conrad Busken Huet wie de sprekker by de ûntbleating fan it betinkteken fan de Génestet yn 1862.

 Wurk 
De Génestet wie populêr, wat foaral te tankje wie oan syn koartswilige en gefoelige gedichten, dy't ek tagonklik wiene foar in breed publyk. Fierders wie ek godstsjinst in wichtich tema yn syn wurk. De Génestet wie frijsinnich-protestant; dêrby naam er fûl stelling tsjin oerflakkige frijsinnichheid én al te grutte ûnferdraachsumens. Mei Nicolaas Beets wurdt er sjoen as ien fan de Nederlânske neifolgers fan it Byronisme.

Yn syn koarte libben - hy is mar 31 wurden - hat er mar in lyts tal gedichten skriuwe kind, dy't nei syn dea bondele útjûn binne mei de titel "Dichtwerken".

Twa foarbylden út it wurk fan De Génestet:

SOORTEN.
Sprekers, hoorders, denkers, daders
Vindt ge in soorten rijp en groen.
Zeldzaam vindt ge wel verenigd
Spreken, hooren, denken, doen.

BLADVULLING.
Een bladvulling wilt gij gaan schrijven,
Hier voor dit slecht gevulde blad?...
Och ~ 'k zou het maar wit laten blijven!
Daar wordt genoeg papier beklad.

 Bibliografy 
 1848 - Fantasio. Een gedicht der jeugd
 1850 - Ten feest
 1852 - Eerste gedichten
 1856 - In memoriam. Een gedicht ter nagedachtenis van Abraham Des Amorie van der Hoeven
 1858 - Over kinderpoëzy (eene voorlezing, gehouden te Rotterdam in de Hollandsche Maatschappij van Fraaije Kunsten en Wetenschappen)
 1859 - Mme de la Vallière
 1860 - Leekedichtjens. Rijmen en dichten zoo oude als nieuwe
 1861 - Laatste der eerste. Verspreide gedichten
 1863 - Voor hoofd en hart. Proza en poezy, ontleend aan den Christelijken Volks-almanak. Bijeenverzameld door P.A. de Génestet, C.P. Tiele, E. Laurillard
 1869 - De dichtwerken van P. A. de Génestet, verzameld en uitgegeven onder toezicht van C. P. Tiele
 Eerste deel
 Tweede deel
 1877 - Een twaalfjarige dichter. Drie gedichten van P. A. de Génestet op twaalfjarigen leeftijd vervaardigd

 Keppeling om utens 
 Biografyen, folsleine tekst fan al syn wurken, útjeften, primêre en sekundêre literatuer by de DBNL
 Koninklijke Bibliotheek – profyl De Génestet

Kategory:Nederlânsk dichter
Kategory:Nederlânsk teolooch
Kategory:Nederlânsk publisist
Kategory:Nederlânsk persoan fan Hugenoatsk komôf
Kategory:Persoan berne yn 1829
Kategory:Persoan stoarn yn 1861